
Akaratom – mert nő létemre jót

Nem tehetek – mind jobban közelít

Közel javához.

Beaumont-Fletcher: A lány tragédiája.

(Rónay György fordítása)

MISS BROOKE AZ A FAJTA szépség volt, akinek nem kellett jól szabott ruha, hogy szép legyen. Finom és formás kezének és csuklójának köszönhetően még azok a merészen áttetsző ruhaujjak is jól mutattak formás karján, mint amilyenekben a Szűzanyát festették meg az olasz mesterek. Az arca, alakja, de még a testtartása is méltóságteljesebb lett, amint csak egy egyszerű kis valamit dobott magára. 

A vidéki nők és lányok csiricsáré divatozása mellett olyan ragyogónak tűnt, mint egy szép idézet a Bibliából vagy valamelyik koszorús költőnktől a friss újság első oldalán. 

Dorothea Brooke-ról emellett mindenki elismerte, hogy roppant művelt és finom úri kisasszony. Általában rögtön hozzátették, hogy a húgának, Celiának sokkal gyakorlatiasabb az észjárása. Pedig Celia ruháin sem volt több cicoma; és csak ha valaki jól megfigyelte, vette észre, hogy másképpen öltözködik, mint a nővére: kissé kacérabban. 

Amúgy Brooke kisasszony azért öltözködött ennyire egyszerűen, mert neki és a húgának is ilyenek voltak a körülményei. Hozzájárult ehhez az életformához a hölgyek büszkesége, no meg az a tudat, hogy úrilányok. A Brooke család felmenői, ha nem is éppenséggel arisztokraták, de kétségtelenül úriemberek és úrinők voltak. Az ősök közt nem akadt egy portás vagy lovász sem, viszont pap vagy admirális nem is egy. Sőt, egy puritán gentleman köztük még Cromwell alatt valami góré is volt, de aztán otthagyta a szolgálatot, vagyont szerzett, és hogy kerülje a bajt, nem foglalkozott többet politikával. 

Middlemarchban az ilyen származású, csendes vidéki házban élő, a kicsiny falusi templomba járó fiatal lányoknak a cicomáról az volt a véleménye, hogy közönséges. Az ilyen lányt arra nevelték, hogy legyen takarékos, értve ezt elsősorban az öltözködésre. Pontosabban arra, hogy faragjon le minél többet az öltözködésre fordított kiadásokból – a rangjához inkább illő és méltó dolgok megszerzése érdekében. 

Az egyszerű öltözködés okainak már ez is elegendő magyarázata lehetett volna, de ott volt még a vallásosság. Mert Miss Brooke mélyen vallásos volt; Celia pedig a józan eszére hallgatva minden további nélkül elfogadta nővére szempontjait. Úgy vélte, nem lehet különös kifogása még a keményebb doktrínák ellen sem, ha egyszer az neki is jó. Dorothea fejből idézett teljes passzusokat Pascal Gondolataiból és Jeremy Taylor írásaiból. Neki, aki mindent egy hívő keresztény szemével nézett, a női divathóbort maga volt a fertő. Nem tudta összeegyeztetni a mennybéli következményekkel járó lelki élet aggályait a különböző rongyok iránti értelmetlen érdeklődéssel. 

Be kell valljuk, a húszéves Dorothea a poros és dohos elméletekhez vonzódott, és igen magasztos elképzelése volt a világról. Tipton plébániája érdekelte leginkább, és az ottani viselkedés szabályai. Szerelmes volt az erőbe és a nagyságba, és azonnal magához ölelt volna mindent, ami szerinte ezekkel a jellemzőkkel rendelkezik. Kereste volna a mártíromságot, de nem találta, majd mégis, méghozzá ott, ahol nem is kereste. 

Erről szól a történetünk.

Dorotheáról és Celiáról még azt kell tudni, hogy mindketten úri kisasszonyoknak kijáró neveltetésben részesültek, ami egyszerre volt drága és kevés ismeretet adó. Előbb egy angol, majd egy svájci családnál, Lausanne-ban tanultak. Tizenkét éves korukban elvesztették szülőiket, agglegény nagybátyjuk, aki a gyámjuk is volt egyben, így próbálta kárpótolni őket.

A lányok alig egy éve Tipton Majorba költöztek nagybátyjukhoz, egy labilis természetű és érdekes tudású, hatvanas öregúrhoz. Brooke úr sokat utazott fiatalabb korában, s Middlemarchban úgy tartották, épp akkoriban ment el kissé az esze. Az időjárástól is kiszámíthatatlanná váltak a döntései. Tulajdonképpen biztosan csak annyit lehetett tudni róla, hogy nem rosszindulatból teszi, amit tesz, és hogy a fogához veri a garast. De voltak úgymond elképzelései, amikből aztán nem engedett. Mert a legszelesebb észjárásnak is szokott lenni valami szilárd magja – valóban vannak olyan emberek, akik tubákosszelencéjüket kivéve hanyagok mindenben, ám ha a tubákosszelencéjükről van szó, akkor nagyon is résen vannak és gyanakvók. Az ilyeneket nem lehet csak úgy elkapni. 

A családtól öröklött puritán energia Mr. Brooke-ban már nem igazán lángolt, ám idősebb unokahúgában annak minden hibája vagy erénye ellenére állandóan izzott. Sőt, fellobbant, és bosszúságba váltott, ha nagybátyja lazsált vagy kedvenc mondását hangoztatta:

– Minden úgy jó, ahogy van.

A nagylány ilyenkor még jobban vágyott arra, hogy elérje azt a kort, amikor pénzét az általa kitűzött nemes célokra költheti. Dorothea ugyanis tisztes vagyon várományosa volt. Évi hétszáz font várt rá és testvérére a szülei után. Dorothea fiát pedig – ha Dorothea férjhez talál menni és fiút szül – megilleti majd Mr. Brooke évi háromezer font körül jövedelmező vagyona is.

Az ilyen jövedelem akkoriban busásnak számított a vidéki családok körében. Ekkor még Mr. Peel​[1] pálfordulását vitatták a katolikus kérdésben, és gyakorlatilag semmit sem tudtak a jövőbeli aranymezőkről és azokról a nagystílű pénzmágnásokról, akik majd jól megmutatják a világnak, hogyan kell előkelő módon élni. Nos, ahhoz kell a pénz. Sok pénz.

Ha már a hozomány szóba került, nézzük a férjhez menést. Egy ilyen szépreményű, csinos lánynak, egy igazi földre szállt angyalnak ez nem okoz gondot. Sőt, semmi sem akadályozhatta meg ebben, legfeljebb a szélsőséges vallásossága... és az olyan életszabályokhoz való ragaszkodása, amitől esetleg egy óvatosabb kérő elgondolkodik... vagy megijed. És elfut. 

Egy gazdag és nemes úrihölgy, aki hirtelen térdre hull a téglapadlón egy beteg napszámos előtt és oly ájtatosan imádkozik, mintha az apostolok korában élne... hát... Akinek fura szeszélye, hogy úgy böjtöl, akár egy pápista, és képes az éjjelt régi teológiai művek tanulmányozásával tölteni...

Efféle feleség egy szép nap valami olyan új meglepő tervvel ébresztheti férje urát pénzének elköltésére vonatkozóan, ami ellentmond a közgazdaság és az úri élet törvényeinek. Természetesen az ember kétszer is meggondolja, hogy legyen-e bátorsága egy ilyen nőt oltár elé vezetni. 

Nőktől felületes véleményeket vár a férfiember. A társadalmi és családi boldogság legfőbb biztosítéka az, hogy a nők véleményéből ne legyen semmi. Egy józan ember azt teszi, amit a szomszédja – vagy ha mégis van köztük, mármint a szomszédok közt, egy-két lökött alak, akkor persze messze elkerüli az ilyet.

A helyiek vélekedése az újonnan Tipton Majorba költöző fiatal hölgyekről általában Celiának kedvezett, még a parasztoké is: Celia volt az olyan ártatlan, aranyos kishölgy. Nővérének viszont az a nagy okos szeme olyan szokatlan... olyan fényes és ragyogóan szép, hogy az már túlzás. Látszik rajta, hogy mélyen vallásos. 

Szegény Dorothea! Celia a szende kis pofikájával hozzá képest szinte dörzsöltnek tűnt, olyannak, aki már látott egyet s mást ebben a csúnya világban. 

Ám azok, akiknek voltak is előítéletei vele szemben a különböző mendemondák miatt, amikor közelebbről megismerték, észrevették, hogy Dorothea lénye varázslatos, összeegyeztethetetlen a szóbeszéddel. A legtöbb férfi elbűvölőnek látta gyalog és lóháton is. Dorothea szerette a friss levegőt és a táj legkülönböző színeit lóhátról szemlézni, s amikor arca gyönyörűségesen ragyogott, nemigen látszott templomkoptatónak. Örömét lelte a lovaglásban, és lelkiismeretének furdalása ellenére szinte pogányul, érzéki módon élvezte – bár mindig készen állt, hogy lemondjon róla, ha az Isten szemében bűn.

Nyíltszívű volt és szenvedélyes, és egy csöppet sem önimádó; a húgát ruházta fel minden olyan erénnyel, amit a magáénál ékesebbnek hitt. Ha valamelyik úriember nemcsak azért jött a Majorba, hogy Mr. Brooke-ot látogassa, Dorothea nyomban úgy döntött, hogy az illető nyilván Celiába szerelmes. Sir James Chettamet például mindig Celia szemszögéből nézte, és azt latolgatta magában, vajon elég jó-e húgának. Hogy ez az úr őneki lenne az udvarlója, azt egyszerűen nevetségesnek tartotta. Mert hiába kereste Dorothea mohón az élet igazát, a házasságról alkotott elképzelései egy gyermekénél is naivabbak voltak. 

Biztosan tudta például, hogy szívesen hozzámenne egy értelmes férfihoz, nehogy egy olyan nőt vegyen feleségül, akivel elrontja az életét. Vagy – ha abban a korban születik – hozzáment volna John Miltonhoz, mikor megvakult, hogy a támasza legyen. Vagy más nagy emberhez, akinek furcsaságait tűrni kötelessége egy keresztény asszonynak. 

Ámde egy finom modorú főnemeshez hozzámenni, aki azt mondja: „Pontosan!”, mikor ő éppen arról beszél, hogy az életben semmi sem biztos... Hogy lehet egy ilyen embert szeretni? Az az igazi házasság, amikor a férj olyan, mint egy apa, és még a héber nyelvre is meg tudja tanítani, ha ő ezt úgy kívánja.

Dorothea jellemének ilyen különcségei miatt haragudtak leginkább a környékbeli családok Mr. Brooke-ra, merthogy szerintük mégis csak kellett volna valami középkorú hölgyet unokahúgai mellé állítani gardedámnak. Mr. Brooke azonban az efféle tisztre alkalmas fensőbbséges nőstényektől maga is olyannyira rettegett, hogy Dorotheának nem kellett különösebben erőlködnie, hogy erről lebeszélje. Ebben az egy esetben Brooke úr bátran szembeszállt az egész világgal, helyesebben szólva Cadwallader asszonnyal, a helybéli lelkész nejével, és a köznemesség kis csoportjával, amelyet Loamshire északkeleti sarkában rendszeresen látogatott. Így hát nagybátyja házát Miss Brooke irányította, és a tekintély, mely együtt járt ezzel a feladattal, egyáltalán nem volt ellenére. 

Sir James Chettam ezen a napon ebédre volt hivatalos a Majorba egy másik úr társaságában, akihez a hölgyeknek még nem volt szerencséjük, és Dorothea tisztelettel vegyes várakozással nézett e látogatás elé. 

Az ismeretlen vendég Edward Casaubon nagytiszteletű úr lett volna, akit a megyében úgy ismertek, mint zseniálisan nagy tudóst. Úgy szólt a fáma, hogy évek óta egy terjedelmes vallástörténeti művön dolgozik. Vagyona csak tovább öregbítette e nagy tudományú úriember jámborságának hírét, s úgy hírlett, hogy a tárggyal kapcsolatban, melyen dolgozik, megvan a saját véleménye is, amit majd a művében fog bővebben kifejteni. Már maga a neve is nagy hatást gyakorolt azokra, akik ismerték a múlt neves teológusait.​[2]

Dorothea ezen a napon korán hazajött az öt-, hat- és hétéveseknek fenntartott falusi iskolából. Éppen elfoglalta megszokott helyét a csinos kis nappaliban a két testvér hálószobája között, és aztán néhány tervrajzzal kezdett bíbelődni (ezt a fajta munkát szerette a legjobban), amikor Celia, aki már ott ült, megszólította.

– Dorothea drágám, ha nem haragszol... és nem zavarlak... nem nézhetnénk meg a mama ékszereit, hogy eloszthassuk? Mert ugye pontosan hat hónappal ezelőtt adta oda a bácsi neked megőrzésre, és azóta rá sem pislantottunk.

Celiának egy kicsit durcás arcocskája volt, és csak azért nem fújta magát mindig, mert tisztelte Dorotheát. Tisztelnie kellett, mert hát a nővérének elvei voltak. S ez a tényező rejtélyes villamosságot tudott produkálni, ami jól megráz, ha nem úgy nyúlunk hozzá. Celia nagy megkönnyebbülésére azonban Dorothea szeme most tele volt nevetéssel.

– Milyen bámulatos kis kalendárium vagy te, Celia! A naptári, avagy a holdhónapokat jegyzed?

– Ma van szeptember utolsó napja, és április elsején adta oda neked az ékszereket a bácsi. Emlékszel, még azt is mondta, hogy ő már el is felejtette. Gondolom, te is, mert nem említetted azóta, hogy bezártad ide a fiókos szekrényedbe.

– Jól emlékszem rá, drágám, de tudod, azért nem beszéltem róla, mert most úgysem viselhetjük. – Dorothea kedves és szívélyes, de azért egy kissé tanári hangon beszélt. Közben ceruzával a kezében csöpp vázlatokat rajzolt a papír szélére.

Celia elpirult, és igyekezett komoly képet vágni. 

– Szerintem, drága nővérem, megadjuk a kellő tiszteletet a mama emlékének, ha az ékszereit megvizsgáljuk, ezután félretesszük, és nem gondolunk rájuk. Ezenfelül – tette hozzá kissé akadozó hangon, sírással küszködve –, nyakláncot manapság már mindenki hord. Madame Poinçon például, ki még nálad is szigorúbb nézeteket vallott. És a keresztények is... biztos vannak nők a mennyországban, akik viseltek ékszert. 

Celia tudta a legjobban, mekkora szellemi megerőltetésébe került, hogy így tudjon okoskodni. 

– Szeretnél ékszert viselni? – kiáltott Dorothea úgy meglepődve, mintha ezt csak most vette volna észre. Szikrázott belőle a drámai meglepődés, amit épp attól a madame Poinçontól tanult, aki viselt ékszert. – Hát persze, vegyük elő őket! Miért nem mondtad előbb? De a kulcsok, a kulcsok! Hová is tettem őket? – S a két kezét a halántékára szorította, mint aki most azért van kétségbeesve, hogy már erre sem emlékszik.

– Itt vannak, ni – mutatta Celia, aki már rég kiszámította a lehetséges fejleményeket.

– Akkor hát nyisd ki azt a nagy fiókot, Kitty, és vedd ki belőle az ékszeresládikát. 

A ládika hamarosan nyitva állt előttük, s az ékszerek kiterítve, mint vidám virágszőnyeg az asztalon. Nem volt valami nagy gyűjtemény, néhány darabja azonban műremek. Azok közt is a legszebb a gyönyörű foglalatban a lila ametiszt nyaklánc, és az öt csiszolt gyémántszemmel ékes gyöngyház kereszt. Dorothea rögtön fogta a nyakláncot, és húga nyakába kerítette. Olyan pontosan rásimult, akár a karperec; a körforma eleve illett húgának Mária Henriettához hasonlóan formás fejéhez és nyakához, és a szemközti tükörben jól láthatta, hogy úgy van.

– Nézd csak, Kitty! Ezt az indiai muszlinoddal is viselheted... De a kereszt csak a sötét ruhához megy.

Celia megpróbálta elrejteni boldog mosolyát. – Jaj, Dodó, a keresztet viseld inkább te! 

– Ó, nem drágám, dehogy – legyintett Dorothea lekicsinylőn. 

– Pedig az neked illenék jobban, a fekete ruhádhoz, higgy nekem – bizonygatta Celia. – Nyugodtan viselhetnéd. 

– A világért sem, a világért sem. Keresztet végképp nem viselnék dísznek. – Dorothea még bele is borzongott a gondolatba kissé.

– Akkor biztosan azt hiszed, hogy rossz vagyok, ha felveszem – jegyezte meg Celia kelletlenül. 

– Ugyan, drágám, dehogy. – Dorothea megsimogatta húga vállát. – A léleknek is van arca. Ami az egyiknek megy, a másiknak nem. 

– Tartsd meg, a mama emlékére.

– Ó, nekem még sok mindenem van a mamától... A szantálfa doboz, amit annyira szeretek... de sok minden más is... Nem, ez legyen a tiéd mind. Vita lezárva. Tessék... ez is a tiéd. 

Celia cseppet megsértődött. Ez a kissé puritán leereszkedés pontosan olyan volt, mint egy lenézően büszke szempillantás, és a minden vallási lelkesedést nélkülöző fiatalabb lánytestvérnek ez éppúgy fájt, mintha szigorúan megrótták volna. 

– Hogy viseljek én díszeket, ha te, az idősebb testvér, ezt nem teszed? 

– Nem, Kitty. Túl sokat akarsz tőlem. Hogy a kedvedért én is teleaggassam magam csecsebecsékkel! Ha ilyen nyaklánc lenne a nyakamban, úgy érezném, forog velem a világ és kifut lábam alól a talaj. 

Celia lekapcsolta és levette a nyakláncot. – Kicsit úgyis szoros volna a nyakadra. Valami mellre fekvő, lapos nyakék jobban illene hozzád – állapította meg, némi elégedettséggel. Boldogabban fogadta el úgy az ékszert, hogy Dorotheának semmiképpen sem volt jó. A gyűrűs dobozkákat is kinyitogatta; az egyikből gyönyörű, smaragdköves, apró gyémántokkal körülfogott darab került elő, és a felhők mögül előtűnő nap fénye is éppen abban a pillanatban villant egyet az asztalon. 

– Milyen gyönyörűek is ezek a kövek! – mondta Dorothea a villanó napfényhez hasonló hirtelenséggel. – Különös, milyen mélyek is ezek a színek. Mint az illat. Bizonyára azért van, hogy János jelenéseiben ezek a lelki dolgok jelképei. Mintha az ég darabkái volnának. És ez a smaragd talán a legszebb.

– És van hozzá karkötő – mondta Celia. – Ezt először nem is láttuk.

– Milyen szépek! ­– mondta Dorothea ujjongva, és felpróbálta a gyűrűt az ujjára, a karkötőt meg a csuklójára, és szemmagasságban az ablakhoz tartotta. Közben kereste a mentséget arra az elragadtatásra, amit a színes drágakövek láttán érzett, és máris eldöntötte, hogy ez a vallás által adományozott misztikus öröm.

– Ezeket te is szeretnéd, ugye, Dodó? – kérdezte Celia tétovázva, mert ámulva látta, hogy valami gyöngéje a testvérének is van, de azt is megállapította, hogy ezek a smaragdok neki szintén jobban állnának, hasonlóan a lila ametiszthez. – Tartsd meg a gyűrűt és a karperecet... ha már semmi más nem kell. De nézd csak, ezek az achátok is milyen csinosak... és szelídek. 

– Jó, ezeket megtartom. A gyűrűt és a karperecet – mondta Dorothea. Azzal leejtette kezét az asztalra, és egészen halkan így folytatta: – Gondolj bele, hogy milyen szerencsétlenek keresgélik, munkálják meg és adják el az ilyet! – Ismét elhallgatott, és Celia már azt gondolta, nővére mégiscsak visszautasítja az ékszereket, ha következetes. 

– Igen, drágám, ezeket megtartom – döntött Dorothea. – De a többit tedd el, és a ládikát is.

Azzal kezébe vette a ceruzát, de az ékszereket nem vette le. A szeme egyre csak rajtuk nyugodott. Arra gondolt, gyakran felveszi majd őket, hogy minél többet láthassa e tiszta színek sziporkáját.

– Társaságban is viselni fogod? – érdeklődött Celia kíváncsian.

Dorothea gyorsan Celiára pillantott. Azok a kiváló tulajdonságok, amelyekkel képzeletében szeretteit ruházta fel, azért nem akadályozták meg abban, hogy időnként ne lásson tisztán. Teljes szelídségre pályázott ugyan, de benső tüze nem aludt ki. 

– Talán – válaszolta kissé emelkedetten. – Nem tudhatom, meddig süllyedek. 

Celia elpirult, és boldogtalannak érezte magát: látta, hogy megbántotta a nővérét és ezért nem mert semmit sem mondani az ékszerekről, melyeket most visszatett a ládikába és elvitt. Dorothea sem volt boldog, de folytatta a rajzolást. Vajon mennyire tiszták az érzései és szavai, melyek ehhez a kis robbanáshoz vezettek?

Celiának a tudatalattija azt súgta, hogy talán mégis csak neki van igaza. Kérdése természetes és világos volt. Azt ismételgette magában, hogy Dorothea nem következetes: vagy el kellett volna vennie azt a részt, ami megillette, vagy pedig az egészről le kellett volna mondania azok után, ahogy fitymálta. 

Biztosan tudom... azaz remélem – ez járt Celia fejében –, hogy azért, mert nyaklánc van rajtam, még imádkozhatok. És azt sem hiszem, hogy Dorothea véleménye engem is kötelezne valamire most, hogy kilépünk az életbe, bár őt éppen kötelezhetné... Csakhogy Dorothea nem mindig dönt jól.

Így morfondírozott szegény Celia, miközben némán hajlott a gobelinje fölé. Aztán egyszerre azt hallotta, hogy a nővére szólítja:

– Gyere, aranyom, és nézd, mit rajzoltam! A végén még nagy építész lesz belőlem. Csak a lépcső és a kandallók formáját nem találtam el valahogy.

Celia a papír fölé hajolt. Dorothea kedveskedve odadörzsölte arcát a karjához. Celia értette a gesztust. Dorothea belátta, hogy nem volt igaza, és Celia megbocsátott. Amióta csak az eszét tudta, Celia mindig hol kritikusan, hol pedig tisztelettel nézett nővérére. Fiatalabbként mindig is el volt nyomva. De vajon az elnyomottnak nem lehet néha saját véleménye is? 

[image: A képen festmény, illusztráció, madár látható

Előfordulhat, hogy az AI által létrehozott tartalom helytelen.]

Második fejezet

– Hát vak vagy-e, hogy nem látod azt a lovagot, aki 

almásszürke ménen közelít felénk, s fején aranysisakot visel?

– Én csak annyit látok – válaszolt Sancho –, hogy egy 

ember tart felénk szakasztott olyan szürke szamáron, mint az enyém s valami fényeset visz a fején.

– Éppen ez a Mambrin sisakja – szólt Don Quijote.

Cervantes: Don Quijote, 21. fejezet 

(Győri Vilmos fordítása)

– SIR HUMPHRY DAVY? – mondta Mr. Brooke könnyed, mosolygós modorában. 

Épp levesét kanalazta, s Sir James Chettamnek arra a megjegyzésére reagált, miszerint jelenleg Davy Mezőgazdasági vegyészetét​[3] tanulmányozza. 

– Szóval, Sir Humphry Davy. Hmm. Évekkel ezelőtt együtt ebédeltünk vele a Cartwrightnál, és ott volt Wordsworth is... mármint a költő, ha tudja, kire gondolok. Ez azért érdekes, mert én is akkor jártam a Cambridge-re, amikor ő, mégsem láttam soha. És aztán húsz évvel később egyszer csak együtt ebédelünk vele Cartwrightnál. Hát nem érdekes? De ott volt Davy is, aki szintén költő. Vagy úgy is mondhatnám, hogy Wordsworth, az egyes számú költő és Davy, a kettes számú költő. S ez másban is így szokott lenni, ha érti, mire gondolok. 

Dorothea kellemetlenül érezte magát.

Kellemetlenebbül, mint máskor. A vacsora még el sem kezdődött, és mivel a társaság nem volt nagy, a bácsikája végtelen visszaemlékezéseinek foszlányai nem maradhattak észrevétlenül a csendes szobában. Kíváncsian várta, mit szól majd a tudós Mr. Casaubon az ilyen banalitásokhoz. A modora, állapította meg Dorothea, tiszteletet parancsoló, őszül a haja, és mélyen ülő szeme olyan, mint Locke-é. Tudóshoz illően vézna és sápadt; egészen más, mint a rőt pofaszakállú Sir James Chettam által képviselt angol típus. 

– A Mezőgazdasági vegyészetet azért olvasom – mondta a kiváló főnemes –, mert egyik gazdaságomat a saját kezembe akarom venni, hogy magam is lássam, tudok-e jó példát mutatni a bérlőimnek. Helyesli az elképzelésemet, Miss Brooke? 

– Nagy hiba lenne, Chettam – szólt közbe Mr. Brooke –, ha azonnal villamosítani akarná gazdaságát és szalont rendezne be a tehénistállóiban. Az ilyesmi semmire sem jó. Egy időben magam is sokat foglalkoztam a tudománnyal, de rájöttem, hogy nincs értelme. Semmi értelme. Nem, nem, a reformokból csak baj van. Inkább arra ügyeljen, hogy a bérlői ne adják el a szalmát, meg ilyesmi. Meg hogy legyen elég cserép az alagcsövezéshez, ha érti, mire gondolok. De az ilyen mintagazdaságból semmi jó sem származik. Csak növeli a kiadásokat. Akkor már inkább kutyafalkát tartson, barátom, ha érti, mire gondolok. 

– Pedig szerintem inkább költsünk pénzt arra – mondta Dorothea –, hogy minél többet hozhassunk ki a földből, mely mindenkit táplál, mint arra, hogy az általunk tartott kutyákkal és lovakkal tapossuk ezt a földet. Nem bűn kísérleteket végezni mindannyiunk javára akkor sem, ha nem leszünk tőle gazdagabbak. 

Határozottabban szólt, mint egy ilyen fiatal hölgytől várni lehetett, de igazság szerint Sir James elképzelései kifejezetten tetszettek neki. Ehhez Sir James maga már hozzászokott, Dorothea pedig mostanában többször gondolt arra, milyen nagy tettekre sarkallhatná, ha a sógora lenne.

Mr. Casaubon felfigyelt Dorotheára. Új fényben látta.

– Fiatal hölgyek nemigen értenek a közgazdasághoz, ha érti, mire gondolok – magyarázta neki Mr. Brooke mosolyogva. – Emlékszem, amikor mindnyájan Adam Smitht bújtuk. Tessék, ő aztán egy igazi közgazdász! Csak úgy faltuk az új eszméket akkor... az ember tökéletesítésének lehetőségeiről például. Vannak, akik azt állítják, hogy a történelem körbejár, amiről lehet vitázni, és én vitáztam is. Sajnos azonban az ember túl okosnak hiszi magát, rendszerint túllő a célon, túllőttem én is, de idejében benőtt a fejem lágya, és rájöttem, hogy ez semmi jóra nem vezet. Megálltam, és még jókor. De azért nem egészen. Azt vallom, hogy egy kis tudomány senkinek sem árt; kell, hogy legyenek gondolataink, különben visszamegyünk a sötét középkorba. De ha már könyvekről van szó, itt van például Southey Félsziget háborúja. Délelőttönként beleolvasok néha. Ismeri Southey-t?

– Nem – felelte Mr. Casaubon, és látszott rajta, hogy nem tud lépést tartani Mr. Brooke csapongásával és csak a könyvén jár az esze. – Nincs mostanában időm az ilyen fércművekre. Régi írásokra kell használnom a szememet, mely egyre romlik; már épp gondoltam arra, hogy az estékre felolvasó kellene nekem, de a nyelvre kényes vagyok, és kiráz a hideg, ha valaki raccsol, pösze, rossz a kiejtése vagy rosszul artikulál. Pech is bizonyos értelemben, hogy ennyire egyedül vagyok. Túl sokat élek együtt a holtakkal! Az elmém olyan, mintha egy ókori lény szelleme volna, aki a világot járja, és a romok, a zavaros változások ellenére mégis megpróbálja újra felépíteni a fejében, olyanná tenni, mint régen volt. De közben nagyon kell vigyáznom a szememre.

Most történt először, hogy Mr. Casaubon ilyen sokat beszélt. Pontosan fogalmazott, mintha csak felszólították volna, hogy tartson nyilvános beszédet; dallamos mondatait fejének mozgásával enyhén követte, ami szöges ellentétben állt a derék Mr. Brooke hadonászó pongyolaságával. Dorothea most úgy vélte, hogy Mr. Casaubonnál nincs is érdekesebb ember a földön. Érdekesebb volt még annál a vaudois-i lelkésznél, monsieur Liret-nél is, aki a valdensek​[4] történetéről tartott előadásokat. 

Milyen csodálatos dolog – természetesen a legmagasabb igazságot is szem előtt tartva – a múlt világát felépíteni, és milyen nagyszerű lenne valahogy ott lenni, segíteni, még ha csak lámpahordóként is. Ez a szárnyaló gondolat kiemelte bosszúságából, amit azért érzett, mert megpirongatták járatlanságáért. A közgazdaságtant számára teljesen érthetetlen tudományként dobták rá a fényre, mely állandóan ott ragyogott a lelkében. 

– Pedig kegyed szeret lovagolni, Miss Brooke – vetette közbe Sir James, amint szóhoz jutott. – Mertem remélni, hogy egyszer belekóstol a vadászat örömeibe is. Boldoggá tenne, ha megengedné, hogy egyik pej lovamat átküldjem önnek, próbálja ki! Hölgyek számára törtük be. Szombaton láttam kegyedet a domboldalon ügetni egy gebén, mely egyáltalán nem méltó önhöz. A lovászom akár mindennap áthozza kegyednek Corydont, ha megmondja, hány órakor alkalmas. 

– Köszönöm, nagyon kedves. De úgy hiszem, nem akarok lóra ülni többet. Fel akarok hagyni a lovaglással – mondta Dorothea hirtelen elhatározással. Kijelentését nyilván az a bosszúság is kiválthatta, amit amiatt érzett, hogy Sir James éppen most igyekszik a kegyeibe férkőzni, amikor minden figyelmét Mr. Casaubonra próbálja összpontosítani.

– Nehezen tudom elhinni – mondta Sir James, szemrehányása mögött erős érdeklődés rejtőzött. – A kegyed nővére nem mazochista véletlenül? – folytatta a jobbján ülő Celiához fordulva. 

– Azt hiszem, igen – felelte Celia bátortalanul, nehogy valami olyat mondjon, ami nem lesz a nővére ínyére, s közben nyakláncától fölfelé bájosan elpirult. – Dorothea szívesen mond le erről-arról. 

– Ha ez igaz lenne, Celia, akkor a lemondás saját vágyaimnak a kielégítése lenne, s nem mazochizmus. De megtörténhet ugyebár, és miért ne, hogy valakinek nagy oka van arra, hogy ne azt tegye, ami egyébként neki jó – vágta rá Dorothea. 

